**NOTA INFORMATIVĂ**

**la proiectul hotărârii Guvernului*****cu privire la alocarea mijloacelor financiare***

***în vederea majorării capitalului social al***

***Întreprinderii de Stat „Calea Ferată din Moldova”***

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului cu privire la alocarea mijloacelor financiare în vederea majorării capitalului social al Întreprinderii de Stat „Calea Ferată din Moldova” este elaborat de către Agenția Proprietății Publice. |
| **2. Condițiile ce au impus elaborarea proiectului de act normativ și finalitățile urmărite** |
| La data de 14.11.2014, între Republica Moldova, reprezentată de către Ministerul Finanțelor și Banca Europeană pentru Reconstrucție și Dezvoltare (BERD) a fost încheiat un Acord de Împrumut pentru realizarea Proiectului de achiziție a locomotivelor și de restructurare a infrastructurii feroviare, care a fost ratificat prin Legea nr. 22/2015.Totodată, în cadrul Proiectului de restructurare a Căii Ferate Moldovenești, între Republica Moldova, reprezentată de către Ministerul Infrastructurii și Dezvoltării Regionale (succesor de drepturi al Ministerului Transporturilor și Infrastructurii Drumurilor) și Banca Europeană de Investiții (BEI) la data de 26.09.2016 a fost semnat Contractul de finanțare dintre Republica Moldova și Banca Europeană de Investiții privind infrastructura feroviară și parcul de material rulant ale Republicii Moldova, ratificat prin Legea nr. 298/2016 și modificat prin Acordul de modificare și reformulare din 17 decembrie 2021. Astfel, conform prevederilor Contractului, împrumutatul va pune la dispoziția Promotorului surse din creditul acordat sub forma unei contribuții de capital în temeiul unui Acord de sub-finanțare. Respectiv, mijloacele financiare împrumutate de la Banca Europeană de Investiții se alocă beneficiarului împrumutului – Î.S. „Calea Ferată din Moldova”, prin aport la capitalul social.În acest sens, se încheie Acordurile de sub-finanțare dintre Ministerul Finanțelor, Ministerul Infrastructurii și Dezvoltării Regionale, Agenția Proprietății Publice și Î.S. „Calea Ferată din Moldova”, cu ulterioară prezentare ale acestora Băncii Europene de Investiții.În conformitate cu prevederile art. 4 alin. (2) din Legea nr. 246/2017 cu privire la întreprinderea de stat și întreprinderea municipală, *Capitalul social al întreprinderii de stat/municipale se constituie din valoarea aporturilor în numerar și bunurile fondatorului, cu excepția bunurilor atribuite domeniului public*. Astfel, la 21 decembrie 2021 a fost semnat contractul între Î.S. „Calea Ferată din Moldova” și LLP “Temirzhol Zhondeu” cu privire la efectuarea lucrărilor de proiectare și reabilitare a tronsonului de cale ferată Bender-Basarabeasca-Etulia-Giurgiulești. Totodată, la data de 23 decembrie 2021 a fost semnat contractul între Î.S. „Calea Ferată din Moldova” și S.R.L. “Tehnic Consulting Engineering România” privind prestarea serviciilor de supraveghere a proiectării și reabilitarea secțiunii de cale ferată în calitate de “Manager de proiect”. La momentul actual, proiectul se află în stadiu activ de implementare. Mai mult, a fost finalizată proiectarea infrastructurii, sistemelor de semnalizare și telecomunicații și a sistemului de alimentare cu energie electrică pe sectorul Bender-Basarabeasca. Concomitent, Antreprenorul efectuează lucrări de reparație medie a căii ferate, precum și de înlocuire a schimbătoarelor acestora. În acest sens, au fost încheiate contracte majore de livrare a materialelor. Primul lot de șine va ajunge în Republica Moldova în luna februarie. Totodată, menționăm că, potrivit art. 6 alin. (1) lit. a) din Legea bugetului de stat pentru anul 2024, sunt planificate pentru majorarea capitalului social al Întreprinderii de Stat „Calea Ferată din Moldova” – mijloace financiare în sumă de până la 728406,4 mii de lei (echivalentul a 34985,9 mii de euro). Prin urmare, respectivele surse financiare vor fi utilizate pentru achitarea facturilor evocate supra și altor cheltuieli preconizate în perioada următoare. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul nu transpune acquis-ul comunității europene. |
| **4. Principalele prevederi ale proiectului şi evidențierea elementelor noi** |
| Întru executarea art. 6 alin. (1) lit. a) și alin. (2) din Legea bugetului de stat pentru anul 2024 nr. 418/2023, prin proiect se dispune alocarea de către Ministerul Finanțelor din contul împrumutului acordat de Banca Europeană pentru Reconstrucție și Dezvoltare (BERD) în cadrul Proiectului de achiziție a locomotivelor și de restructurare a infrastructurii feroviare și a împrumutului acordat de Banca Europeană de Investiții (BEI) în cadrul proiectului pentru infrastructura feroviară și parcul de material rulant ale Republicii Moldova, mijloace financiare în sumă de până la 728406,4 mii de lei (echivalentul a 34985,9 mii de euro) în vederea majorării capitalului social al Întreprinderii de Stat „Calea Ferată din Moldova”.Totodată, proiectul stabilește că, Agenția Proprietății Publice, în calitate de fondator, va asigura operarea modificărilor în Statutul Întreprinderii de Stat „Calea Ferată din Moldova”, în vederea majorării capitalului social și prezentarea acestora Instituției Publice Agenția Servicii Publice pentru efectuarea înregistrării de stat.De asemenea, având în vedere necesitatea efectuării plăților pentru lucrările de reabilitare, precum și în scopul evitării tergiversării realizării proiectului de reabilitare a căii ferate Bender-Basarabeasca-Etulia-Giurgiulești, se propune intrarea în vigoare a hotărârii Guvernului la data publicării în Monitorul Oficial al Republicii Moldova. |
| **5. Fundamentarea economico-financiară** |
| Legea bugetului de stat pentru anul 2024 nr. 418/2023, stabilește expres alocarea mijloacelor financiare pentru majorarea capitalului social al Întreprinderii de Stat “Calea Ferată din Moldova” – în sumă de până la 728406,4 mii de lei (echivalentul a 34985,9 mii de euro). Subsidiar, menționăm că implementarea proiectului nu va necesita alte cheltuieli suplimentare din bugetul de stat.  |
| **6. Modul de încorporare a actului în cadrul normativ în vigoare** |
| Proiectul nu modifică acte normative, precum și nu dispune elaborarea unor acte normative noi. |
| **7. Avizarea şi consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul și setul de documente aferent elaborării proiectului actului normativ vizat a fost publicat pentru consultări publice pe pagina web oficială a Agenției Proprietății Publice www.app.gov.md la compartimentul transparența/ transparența decizională și pe www.particip.gov.md.Proiectul hotărârii Guvernului a fost remis pentru avizare/expertiză Ministerului Finanțelor, Ministerului Infrastructurii și Dezvoltării Regionale, Ministerului Dezvoltării Economice și Digitalizării, Î.S. „Calea Ferată din Moldova”, Agenției Servicii Publice, Ministerului Justiției, Consiliului Concurenței, Centrului Național Anticorupție. |
| **8.** **Constatările expertizei anticorupție** |
| Proiectul de hotărâre va fi supus expertizei anticorupție, conform art. 35 din Legea nr. 100/2017 cu privire la actele normative, iar rezultatele acesteia vor fi incluse în sinteza obiecțiilor și propunerilor la proiect. |
| **9. Constatările expertizei de compatibilitate** |
| Proiectul nu transpune legislația Uniunii Europene. |
| **10. Constatările expertizei juridice** |
| Proiectul de hotărâre a fost supus expertizei juridice, conform art. 37 din Legea nr. 100/2017 cu privire la actele normative, iar rezultatele examinării acesteia au fost incluse în sinteza obiecțiilor și propunerilor la proiect. |
| **11. Constatările altor expertize** |
| Proiectul nu conține prevederi de reglementare a activității de întreprinzător în contextul Legii nr. 235/2006 cu privire la principiile de bază de reglementare a activității de întreprinzător, astfel decăzând necesitatea examinării acestuia de Grupul de lucru al Comisiei de stat pentru reglementarea activității de întreprinzător. |

**Director general Roman COJUHARI**

Executor: Paierele Mihaela, tel. 022-222-350

e-mail: mihaela.paierele@app.gov.md